Na temelju članaka 58. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/15., 07/17., 68/18) i članaka 23. Statuta Osnovne škole don Mihovila Pavlinovića, Metković, Školski odbor, nakon provedene rasprave na Učiteljskom vijeću dana 12. rujna 2018., Vijeću roditelja dana 1. listopada 2018. i Vijeću učenika dana 5. listopada 2018, na sjednici održanoj 19. listopada 2018. donio je

**ETIČKI KODEKS**

**NEPOSREDNIH NOSITELJA ODGOJNO-OBRAZOVNE DJELATNOSTI U OSNOVNOJ ŠKOLI DON MIHOVILA PAVLINOVIĆA**

**I. UVODNI DIO**

Članak 1.

Etički kodeks neposrednih nositelja odgojno - obrazovne djelatnosti u Osnovnoj školi don Mihovila Pavlinovića, Metković (u daljnjem tekstu: Etički kodeks) predstavlja minimalni zajednički sustav vrijednosti koje neposredni nositelji odgojno – obrazovne djelatnosti u školskoj ustanovi (u daljnjem tekstu: učiteljice / učitelji i stručne suradnice / stručni suradnici i ostali radnici) uvažavaju u svojem djelovanju.

Članak 2.

Cilj je Etičkog kodeksa poticati razumijevanje i prihvaćanje temeljnih načela moralno opravdanoga ponašanja te njihovu primjenu.

Etički kodeks nastoji afirmirati i promicati osjetljivost za vrijednosti koje su specifične za odgojno – obrazovnu djelatnost u najširem smislu, a koje nisu ugrađene u zakonsku regulativu.

Članak 3.

 Osnovna škola don Mihovila Pavlinovića, Metković (u daljnjem tekstu: Škola) ima obvezu osigurati nužne uvjete kako bi svi učiteljice / učitelji i stručne suradnice / stručni suradnici i ostali radnici mogli biti upoznati s Etičkim kodeksom.

Nepoznavanje ili nerazumijevanje etičkih standarda ne opravdava neetično ponašanje.

Članak 4.

Učitelji, stručni suradnici i ostali radnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece.

Članak 5.

 Cilj je stvoriti sretnu školu, tolerantno ozračje u kojem je omogućen razvoj djeteta u skladu sa sposobnostima i mogućnostima, bez ograničavanja ljudskih prava, mjesto gdje se svi osjećaju sigurno, gdje se njeguju pozitivni, srdačni i poticajni odnosi; suvremenu, tehnički modernu školu koja čuva regionalni i nacionalni identitet te spaja tradiciju i suvremenost.

**II. TEMELJNA NAČELA**

Članak 6.

Temeljna načela Etičkog kodeksa su:

1. **Načelo profesionalnosti:**

Očekuje se odgovorno, savjesno, profesionalno, stručno i etički besprijekorno ispunjavanje svih obveza prema učenicima i svim radnicima škole te promicanje humanih vrijednosti i suvremenih znanstvenih dostignuća.

Učitelji slijede načela objektivnosti, nepristranosti, razboritosti, korektnosti, dijaloga i tolerancije.

Potrebno je održavati i poticati suradničke odnose, podržavati inovativnost, timski rad i razmjenu iskustava, usmjeravati mlađe kolege, poticati originalnost i pokušaje ostvarivanja ideja te nagraditi (prema mogućnostima Škole) i ohrabriti one koji se posebno ističu.

1. **Načelo poštivanja Zakona i pravnih postupaka:**

 Škola svakom svom radniku i učeniku mora osigurati uživanje svih ljudskih prava te poštivanje prava zajamčenih Ustavom i zakonima Republike Hrvatske.

Od svih učitelja i radnika očekuje se poštivanje svih pravnih propisa i postupaka koji se tiču njihovih obveza kao radnika Škole.

Škola je obvezna osigurati uvjete nužne za upoznavanje učitelja i radnika sa svim relevantnim pravilima koja se tiču njihovih obveza.

1. **Načelo jednakosti i pravednosti:**

Svaki radnik i učenik Škole treba se ponašati u skladu s načelom jednakosti i pravednosti koje isključuje svaku diskriminaciju, zlostavljanje, uznemiravanje ili iskorištavanje.

Potrebno je poticati nenasilno rješavanje međusobnih problema.

Učitelji ne smiju zlorabiti svoj autoritet i ne smiju dopustiti da osobni interesi i odnosi rezultiraju situacijama koje mogu utjecati na mogućnost objektivnog prosuđivanja te etičkoga i profesionalnoga obavljanja obveza.

 Škola kroz nastavu promiče ljudska prava, a naročito podupire i potiče slobodu mišljenja i izražavanja kao temeljnu vrijednost u svim segmentima života i rada.

1. **Načelo autonomije nastavnog rada:**

 Svim radnicima treba priznati pravo na nesmetani profesionalni razvoj i kvalitetno usavršavanje u skladu s osobnim mogućnostima i planovima, a da se pritom ne narušava isto pravo druge osobe.

Svi radnici i učenici imaju obveze i odgovornosti poštena, iskrena i nepristrana ponašanja prema drugima.

**III. ETIČKI STANDARDI**

Članak 7.

Svi radnici Škole koji sudjeluju u nastavnom radu u Školi imaju sljedeće profesionalne dužnosti:

1. ustrajati na postizanju i prenošenju najviše razine znanja na učenike,
2. obrađivati sve teme na otvoren, pošten i pozitivan način, a osobito teme koje učenici iz bilo kojeg razloga mogu smatrati osobito osjetljivima,
3. osigurati učenicima vrjednovanje njihova rada koje je valjano, otvoreno, pravedno i objektivno te pravodobno,
4. poštivati dignitet svojih kolega i u suradnji s njima raditi u interesu napredovanja svih učenika,
5. uzimati u obzir mišljenje i ocjene učenika o svojoj nastavnoj kompetenciji u cilju unapređivanja kvalitete nastavnoga procesa,

Osobni izgled radnika Škole mora biti primjeren pozivu koji obavljaju.

Svi radnici Škole imaju pravo i dužnost neprekidno se usavršavati i ustrajati na unapređivanju kakvoće i razine vlastita znanja i stručnosti unutar svog radnog mjesta.

Svi radnici Škole koji na temelju svojega položaja raspolažu s povjerljivim podacima trebaju štititi tajnost takvih podataka.

Škola će podupirati pravo radnika i učenika na javno nastupanje i slobodu izražavanja, kao i druge oblike djelovanja za dobrobit Škole.

U slobodno vrijeme radnici i učenici Škole dužni su biti uzor i model kulturnog i uljudnog ponašanja.

Članak 8.

Učitelji u vrijeme pismene provjere znanja, ne smiju poticati učenike na prepisivanje, omogućavati ga i tolerirati.

Nije prihvatljivo prisvajati rezultate rada djece (crteže, pisane sastavke,…) ili koristiti se njima izvan redovitog programa nastave bez odgovarajuće obavijesti roditeljima i bez izričitog pristanka djeteta.

Članak 9.

Radnici i učenici Škole dužni su isključiti mobilne uređaje prilikom boravka u Školi, osim u izvanrednim situacijama.

Radnici Škole ne smiju tražiti darove, poticati darivanje niti primati ikakve darove, za koje postoji jasna pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštivanje profesionalnih prava i dužnosti. Nedopustiv je svaki oblik nepotizma.

Članak 10.

Apsolutno su zabranjena sva neprihvatljiva ponašanja: diskriminacija, spolno ili verbalno uznemiravanje, negativne neverbalne komunikacije, iskorištavanje položaja, funkcije ili radnog iskustva.

Izrazito je neprihvatljivo poticanje drugih radnika Škole u nepoštivanju školskih pravila te upotreba školske imovine ili pogodnosti za osobne, komercijalne, političke, vjerske, društvene i druge izvanškolske svrhe, bez posebnog odobrenja.

**IV. PROVOĐENJE ETIČKOG KODEKSA**

Članak 11.

Nadzor nad provođenjem Etičkog kodeksa obavlja Etičko povjerenstvo.

Članak 12.

Etičko povjerenstvo sastoji se od pet članova koje imenuje ravnatelj uz suglasnost Učiteljskog i radničkog vijeća na rok od jedne godine.

Dopunska pravila o svom radu i djelovanju može u okviru ovoga kodeksa donijeti i Škola i Etičko povjerenstvo.

Članak 13.

Sva tijela Škole dužna su, svako u okvirima svoje nadležnosti, brinuti se za ostvarenje i unapređenje etičkih standarda u Školi i provedbu Etičkog kodeksa.

Ona su ovlaštena autonomno tumačiti odredbe Etičkog kodeksa i primjenjivati ih prema vlastitoj savjesti, u duhu njegovih vrijednosti.

Članak 14.

Povredu Etičkog kodeksa svaki radnik i učenik Škole može prijaviti usmeno ili pismeno bilo kojem članu Etičkog povjerenstva koje će razmotriti pritužbu u roku od 30 dana te obavijestiti ravnateljicu ili Školski odbor o prijedlogu rješenja razmotrene pritužbe.

 Članak 15.

Stupanjem na snagu ovog Etičkog kodeksa prestaje važiti Etički kodeks (KLASA:

602-01/09-01/34, URBROJ: 2148-15-09-01) od 12. veljače 2009. godine.

Članak 16.

Ovaj Etički kodeks stupa na snagu danom objavljivanja na oglasnoj ploči Škole.

KLASA: 602-01/18-01/504

URBROJ: 2148-15-18-01

U Metkoviću, 22. listopada 2018.

Ravnateljica

PREDSJEDNIK ŠKOLSKOG ODBORA:

Žana Dodig, prof. Nino Šešelj, prof.